《闰三月朔日将赴辽左留别吴中诸故人》
清代·吴兆骞

蓟门三月柳堪折，玉关迁客肝肠绝。结束征车去旧乡，矫首天南恨离别。

忆昨胥台事侠游，才名卓荦凌王侯。黄童雅擅无双誉，温峤羞居第二流。

相将日向春江曲，阖闾暮前草初绿。彩鹢春风客似云，珠帘夜月人如玉。

少年行乐恣游盘，夹道飞花覆锦湍。按歌每挟茱萸女，驻马频看芍药栏。

筵前进酒题鹦鹉，一日声名动东府。拟从执戟奏甘泉，耻学吾丘能格五。

去年谬应公车征，骏马高台几度登。自许文章飞白凤，岂知谣诼信苍蝇。

苍蝇点白由来事，薏苡偏嗟罹谤议。赋就《凌云》只自怜，投人明月还相弃。

身婴木索入圜门，白日阴沉欲断魂。北燕漫说邹生哭，东海谁明孝妇冤？

衔冤犴狴悲何极，慷慨陈词对岩棘。幽怨空教托《楚辞》，严威竟已罹秦格。

忽承恩谴度龙沙，边草茫茫去路赊。名列丹书难指罪，身投青海已无家。

销魂桥畔谁相送，一曲芦笳自悲痛。皂帽惭非避世人，青山何处思乡梦？

乡心日夜绕江干，江柳江花不复攀。万重关塞行应遍，十载交游见欲难。

从此家山等飞藿，满眼黄云横大漠。自伤亭伯远投荒，却悔平原轻赴洛。

一向冰天逐雁臣，东风挥手泪沾巾。只应一片江南月，流照飘零塞北人。

作者简介：（1631—1684）清江南吴江人，字汉槎。吴兆宽弟。少有才名，与华亭彭师度、宜兴陈维崧有“江左三凤凰”之号。顺治十四年科场案，无辜遭累，遣戍宁古塔，居二十三年。友人顾贞观求明珠子纳兰性德为之缓颊，旧日文友宋德宜、徐乾学集资纳赎，始得放归，又三年而卒。有《秋笳集》。